Je Pierres dou Loveret, fil çay en arrier Huguenin d’Arlay, fais savoir à toz ces qui verront et orront ces presentes lettres que je suis hons liges devant toutes genz et devant touz autres signours à noble baron à mons. Jeham de Chalon, signour d’Arlay, et que je ay pris en fié lige de luy toutes ces choses ceanz escriptes. Premierement, c’est assavoir ou cham de la Levée quatre quartauls de bleyf de rente; ou cham de la Charriere quatre quartaus de bleyf de rente; en Valiot trois muys de vin de rente; en ce meisme leu I muy de vin de rente; es Esquarres VI quartauls de blez de rente; entre Pymont et la fontainne de Rogin IIII muis de vin de rente; sus Pendant un muy de vin de rente; en cest meisme leu une vigne qui est moie propre affort (sic) VI quargie de vin de rente; en I prey qui siet en Chadon XX soulz d’estevenens censals de rente. Et ces choses toutes je, lidiz Pierres, ay pris novelement en fié lige dou devantdit noble baron de mons. Jehan de Chalon, signour d’Arlay, mon bien amey signour, generalment et especialment, [et] toutes autres choses, quel que elles soient et puissent estre ou doigvent et qui avenues me sunt à mon partaige, en quelque meniere que ceu soit, de part pere et de part mere, soit en justice et en signorie, en conquises ou en eschoites, en recompensation des bienfait et des cortoisies que lidiz nobles bers a fait à moy, Pierre devantdit, et fera encores, et pour un don de VI livres d’estevenans, lesquex j’ai eues et receues de lui en bon deniers nombrez, et de quoi je me suis tenus pour bien paiez. Et pour ce je, lidiz Pierres, ay promis par mon soirement, donné corporalmant sus saint ewangile, pour moy et pour les miens, que encontre ces convenances ne encontre la tenour de ces letres je non irai ne ferai autrui aler pour moy en nulle meniere, quel qu’ele soit, dois or en avant, en jugement ou fuers jugement. Et est assavoir que je, lidiz Pierres, ay baillié, pour moi et pour les miens, au devantdit noble baron à mons. Jeham de Chalon, signor d’Arlai, mon bien amé signour, le fié que Humbers dou Loveret tenoit de moi, et le fié Jordam, mon frere, sic que il sunt homme lige à mondit noble baron à mons. Jeham de Chalon, signour d’Arlay. En tesmoignaige de laquel chose, je, lidiz Pierres dou Loveret, ay requis et fait metre en ces presentes lettres les seaux de religiouses persones et honestes de frere Rogier, humile priour de Lons-le-Saunier, de frere Humbert, humble priour de L’Estoile, et le seaul de saige persone et honeste de mons. Jaque de Saterot, curé dou Loveret... Faites et données l’an de grace corrant par M CC et nonante, ou mois de decembre.